钦定古今图书集成/方舆汇编/职方典/第1225卷 > 《范文正读书台记》许宗鲁
## 钦定古今图书集成/方舆汇编/职方典/第1225卷 > 《范文正读书台记》许宗鲁

洞、澧、黄、岳之间，有曰“书台夜雨”，为安乡一胜，乃文正
范公束发时依亲读书陈迹也。去今数百年，台与湖
山若争高深不磨宇宙者，以公故也。公家世姑苏，厥
考为武宁军书记。公生二岁而孤，及长，知家室，泣别
朱氏之南郡，扫室读书，起居饮食，人所不堪者，公能
堪之，其自刻益苦，乃大通《六经》之旨，中乙科，为广德
司理参军。始迎母夫人养，又进大理丞，为秘阁校理。
以晏丞相文学荐，寻通判河中府。以言事忤章献太
后旨，召拜右司谏。以上记其忠，贬知睦州，徙知苏州，
以率谏官、御史伏阙争。郭后废，拜礼部员外郎、天章阁待制，以召还，改知开封府。以论时政阙失，臣多忌
恶，落职知饶州，徙润州，徙越州。以献《百官图》，激吕丞
相怒，论上前，语切，为陕西经略安抚副使，迁龙图阁
直学士。以赵元昊反河西，与吕丞相并召用，改知延
州。以自请。守鄜延，知耀州，徙知庆州，以复元昊，晓以
顺逆书。累迁谏议大夫、枢密直学士，为枢密副使，拜
参知政事。以上贤公卒置郡，议欲大用之。甫一岁，出
为河东、陕西宣抚使，以天章阁条十数事即请行，拜
资政殿学士知邠州兼陕西路安抚使，以上书愿守
边，时西贼畏公破胆称臣，守边无事。公疾，守邓州，求
知杭州；守青州，求知颍州。疾亟，舁至徐，遂不起，享年
六十有四。终资政殿礼部侍郎，赠兵部尚书，谥文正，
葬河南万安山。此皆公读书大都盖棺定事也。若长
白窖金之掩，丹阳麦舟之济，筵器之赙，寄金之遗，墨
帐之藏，罗幔之大，妻子仅给衣食，亲族仰赡义庄之
类，欧阳公所谓“志于墓，谱于家，藏于有司”，皆不论著
者也。今亦不能尽述。若公读书，其诸异乎人之读书
者矣。美哉书台！固宜与湖山并争，高深不磨宇宙矣。
是用揭公本末于书台，以慰人人仰高之心。时知县
杨世亨、教谕许蟠、训导包尚大、李逢春率诸生张贡
辈，谓予言简明，人人易知，足彰公仁义之大、志节之
正，足为忠臣孝子、义士仁人劝。乃采东陵石，因洞庭
是来，勒之为《读书台记》。